Korrupte pluimbal-baas swaar gestraf | Netwerk24
Korrupte pluimbal-baas swaar gestraf
06 Desember 2018 19:07
Pluimbal se internasionale beheerliggaam (BWF) het 'n raadslid van Mauritius lewenslank geskors én met $50 000 (sowat R693 000) beboet nadat 'n tugkomitee hom aan die wanbesteding van geld, asook ander bedrogklagte skuldig bevind het.
Luidens die klagstaat teen Raj Gaya het hy geld wat die BWF aan Mauritius se pluimbalvereniging (MBA) betaal het vir die bevordering van die sportsoort op die eiland na sy persoonlike rekening gekanaliseer.
Hy is ook daarvan beskuldig dat hy vervalste rekeningkundige state en oordrewe eise vir amptelike uitgawes by die BWF ingedien het.
Luidens 'n verklaring deur die BWF het dié liggaam byvoorbeeld voor die Olimpiese Spele in Rio de Janeiro (in 2016) altesame $21 485 aan MBA oorgedra, wat aan die Mauritiaanse speler Kate Foo Kune betaal moes word om haar vir die Spele te help voorberei.
Kune is 'n veelmalige Afrika-enkelspelkampioen en was Mauritius se vlagdraer in Rio.
Kune het egter getuig dat sy slegs $1 100 van hierdie geld gekry het en dít boonop nadat sy "gedwing is om Gaya te teister".
Gaya was sedert 1999 'n raadslid van BWF, MBA, asook die Afrika-beheerliggaam vir pluimbal.
* In Mei vanjaar is twee Maleisiese spelers onderskeidelik vir 15 en 20 jaar weens wedstrydknoeiery geskors.